વાસુને ગઈકાલનો જ પ્રસંગ યાદ આવી ગયો. પિન્કીને એક ડ્રેસ ખૂબ જ પસંદ પડી ગયો હતો. વંદના પણ દીકરીને તે લઇ દેવા માટે તલપાપડ થઇ ગઈ હતી. વાસુએ પ્રાઈસટેગ જોઇને તે ડ્રેસ પરત મુકાવી દીધો હતો અને સસ્તો ડ્રેસ અપાવ્યો હતો. સંકેતની વાત સાંભળીને વાસુ આશ્ચર્યથી તેની સામે જોઈ રહ્યો. બંને મિત્રો કોલેજમાં હતા ત્યારે બંને સુદામાના રોલમાં જ હતા. કરકસરના ભાગરૂપે જ બંનેએ ઘણીવાર અડધી ચામાંથી અડધી શેર કરીને સાથે પીધી હતી.